## Príloha č. 1 - Daňové náležitosti

Pre účely tejto Prílohy majú pojmy písané veľkými začiatočnými písmenami tento význam:

**DPH** daň z pridanej hodnoty;

**EÚ** Európska únia;

**Zákon o DPH** zákon č. 222/2004 Z. z. o dani z pridanej hodnoty v platnom znení;

**SR** Slovenská republika;

**Platiteľ podľa zákona o DPH** platiteľ DPH registrovaný podľa ustanovení § 4, § 4a alebo § 5 Zákona o DPH;

**Zoznam účtov** zoznam bankových účtov Platiteľov podľa zákona o DPH vedený Finančným riaditeľstvom Slovenskej republiky v zmysle ustanovenia § 6 ods. 6 Zákona o DPH;

**Právne predpisy** všetka národná (alebo štátna) legislatíva Slovenskej republiky, vrátane aplikovateľnej legislatívy Európskej únie, nariadenia, vyhlášky a ďalšie všeobecne záväzné právne predpisy legálne ustanovených orgánov verejnej moci ako aj medzinárodné zmluvy a dohovory, ktorými je Slovenská republika viazaná;

**Obchodný zákonník** zákon č. 513/1991 Zb. Obchodný zákonník v planom znení.

* 1. **Všeobecné ustanovenia**
     1. Zmluvné strany postupujú pri vysporiadaní svojich daňových povinností podľa Právnych predpisov s vylúčením možnosti prevzatia daňovej povinnosti za obchodného partnera.
     2. Zmluvné strany sa zaväzujú rešpektovať akékoľvek legislatívne zmeny v právnom poriadku SR týkajúce sa daní (napr. sadzba dane, zmeny spôsobu vyberania dane a pod.), ktoré sa dotknú Zmluvy a budú rešpektovať ich aplikáciu počas doby ich platnosti. Predávajúci sa zaväzuje akúkoľvek zmenu vo svojom vzťahu k daňovým povinnostiam voči SR ihneď konzultovať s Kupujúcim a na vyžiadanie predloží Kupujúcemu všetky podklady potrebné pre riadne vysporiadanie svojich daňových povinností.
     3. Predávajúci je počas trvania Zmluvy povinný písomne oznámiť Kupujúcemu dátum zrušenia registrácie platiteľa DPH a/alebo dátum registrácie platiteľa DPH alebo dátum zmeny IČ DPH súčasne s novým IČ DPH a to bezodkladne po tomto dátume.
     4. Predávajúci je povinný v lehote do 3 dní od začatia/ukončenia uplatňovania osobitnej úpravy uplatňovania dane na základe prijatia platby za dodanie tovaru alebo služby v zmysle ustanovenia § 68d Zákona o DPH oznámiť túto skutočnosť Kupujúcemu, a to aj na adrese dph@spp-distribucia.sk. V prípade, že Predávajúci nesplní túto oznamovaciu povinnosť a správca dane uloží Kupujúcemu sankciu z  titulu nesprávne odpočítanej dane v zmysle zákona č. 563/2009 Z. z. o správe daní (daňový poriadok) a o zmene a doplnení niektorých zákonov v platnom znení, Predávajúci sa zaväzuje nahradiť Kupujúcemu škodu vo výške vyrubenej sankcie, ktorú si Kupujúci môže uplatniť aj formou vystavenia faktúry splatnej do 14 dní od doručenia Predávajúcemu.
     5. Predávajúci ako dodávateľ, ak je Platiteľom podľa zákona o DPH, vyhlasuje, že ku dňu uzavretia Zmluvy oznámil bankové účty uvedené v Zmluve a bankové účty, ktoré bude uvádzať na faktúrach, Finančnému riaditeľstvu SR v zmysle ust. § 6 Zákona o DPH.
     6. Predávajúci, ktorý je Platiteľom podľa zákona o DPH, je povinný bezodkladne oznámiť Kupujúcemu zmenu bankových účtov oznámených Finančnému riaditeľstvu SR, t.j. odhlásenie bankového účtu, resp. prihlásenie bankového účtu, ak ide o účty, na ktoré má byť vykonávaná úhrada faktúr vystavených Predávajúcim.
  2. **Ručenie za DPH**
     1. Ustanovenia tohto bodu sa uplatňujú v prípade ručenia za DPH podľa ust. § 69b v súvislosti s ust. § 69 ods. 14 písm. c) Zákona o DPH.
     2. Ak daňový úrad rozhodnutím uloží Kupujúcemu ako ručiteľovi povinnosť uhradiť Predávajúcim nezaplatenú DPH (ďalej len „Nezaplatená daň“), Kupujúci túto skutočnosť oznámi Predávajúcemu. Predávajúci je povinný bezodkladne, najneskôr však do 3 dní odo dňa doručenia oznámenia Kupujúceho podľa predchádzajúcej vety, poskytnúť Kupujúcemu všetky informácie a dokumenty, na základe ktorých možno uplatniť opravné prostriedky voči rozhodnutiu o uložení povinnosti Kupujúcemu ako ručiteľovi uhradiť daňovému úradu Predávajúcim Nezaplatenú daň. Komunikácia medzi zmluvnými stranami môže byť v tomto prípade realizovaná aj e-mailom na adresu Predávajúceho uvedenú v Zmluve a adresu Kupujúceho dph@spp-distribucia.sk, pričom na požiadanie je každá zo zmluvných strán povinná potvrdiť druhej zmluvnej strane prijatie správy. Dokumenty umožňujúce uplatnenie opravných prostriedkov voči rozhodnutiu o uložení povinnosti Kupujúcemu ako ručiteľovi uhradiť daňovému úradu Predávajúcim Nezaplatenú daň je Predávajúci na vyžiadanie Kupujúceho povinný poskytnúť v origináli alebo v notársky overenej kópii. Kupujúci je oprávnený, nie však povinný, uplatniť akékoľvek opravné prostriedky proti rozhodnutiu daňového úradu, ktorým Kupujúcemu ako ručiteľovi uloží zaplatiť Predávajúcim Nezaplatenú daň. V prípade rozhodnutia Kupujúceho o podaní opravného prostriedku je Predávajúci povinný poskytnúť Kupujúcemu plnú súčinnosť.
     3. Ak daňový úrad uloží Kupujúcemu ako ručiteľovi povinnosť uhradiť Predávajúcim Nezaplatenú daň, Kupujúci je oprávnený použiť akúkoľvek do tohto okamihu nevyplatenú Kúpnu cenu na úhradu Nezaplatenej dane, ako aj nevyplatené čiastky z iných faktúr vystavených Predávajúcim Kupujúcemu, a to aj takých, ktoré boli vystavené na základe iných zmlúv uzavretých medzi Kupujúcim a Predávajúcim. O použití príslušnej nevyplatenej čiastky z Kúpnej ceny alebo odplaty (ceny) z iných faktúr, resp. zmlúv, na úhradu Predávajúcim Nezaplatenej dane, bude Kupujúci informovať Predávajúceho. Predávajúci nemá nárok na vyplatenie nevyplatenej Kúpnej ceny alebo odplaty (ceny) z iných faktúr, resp. zmlúv, ktorú Kupujúci použil podľa tohto bodu 1.2. Kupujúci je oprávnený postupovať podľa tohto bodu 1.2. bez ohľadu na vykonanie oznámení podľa tohto bodu voči Predávajúcemu.
     4. Ak Kupujúci ako ručiteľ uhradí daňovému úradu Predávajúcim Nezaplatenú daň a z akéhokoľvek dôvodu nebude pre Kupujúceho možné, vhodné alebo postačujúce použiť na úhradu nevyplatenú čiastku z Kúpnej ceny alebo odplaty (ceny) z iných faktúr, resp. zmlúv, vzniká Kupujúcemu pohľadávka voči Predávajúcemu vo výške takto zaplatenej dane (ďalej aj ako „Pohľadávka“). O zaplatení dane z titulu ručenia za Predávajúceho bez použitia nevyplatenej čiastky z Kúpnej ceny alebo odplaty (ceny) z iných faktúr, resp. zmlúv, bude Kupujúci informovať Predávajúceho. Vzniknutá Pohľadávka sa stáva splatnou dňom nasledujúcim po dni odpísania zaplatenej dane z účtu Kupujúceho. Kupujúci je oprávnený jednostranne si započítať Pohľadávku proti akejkoľvek pohľadávke alebo pohľadávkam Predávajúceho voči Kupujúcemu, a to bez ohľadu na skutočnosť, či sú splatné alebo nesplatné. Pre vylúčenie pochybností platí, že Predávajúci nie je oprávnený jednostranne si započítať nevyplatenú čiastku z Kúpnej ceny alebo odplaty (ceny) z iných faktúr, resp. zmlúv, proti Pohľadávke ani proti akýmkoľvek iným pohľadávkam Kupujúceho voči Predávajúcemu a Predávajúci tiež nie je oprávnený postúpiť pohľadávku spočívajúcu v nevyplatenej čiastke z Kúpnej ceny alebo odplaty (ceny) z iných faktúr, resp. zmlúv na tretiu osobu bez predchádzajúceho písomného súhlasu Kupujúceho.
     5. Ustanovenia tohto bodu 1.2. majú prednosť pred akýmikoľvek odchylnými ustanoveniami Zmluvy a zostávajú zachované aj v prípade zániku Zmluvy, týmto zmluvné strany vylučujú vo vzťahu k tomuto bodu 1.2. aplikovateľnosť ustanovenia § 273 ods. 2 Obchodného zákonníka. Zmluvné strany výslovne vylučujú oprávnenie Predávajúceho ako dlžníka podľa ustanovenia § 309 Obchodného zákonníka na uplatnenie námietok voči Kupujúcemu ako ručiteľovi, ak Kupujúci ako ručiteľ uhradí z titulu ručenia Nezaplatenú daň bez vedomia Predávajúceho. Pre vylúčenie pochybností sa uvádza, že ustanovenia tohto bodu 1.2. sa na úpravu práv a povinností zmluvných strán vzťahujú v prípade, že ide o subjekty, ktoré sú registrované ako Platitelia podľa zákona o DPH, a to bez ohľadu na to, či ide zahraničný alebo tuzemský subjekt.
     6. Kupujúci má právo na náhradu akejkoľvek škody, ktorá mu bola spôsobená ako ručiteľovi za daň, ktorej platiteľom je Predávajúci.
  3. **Osobitné daňové náležitosti pre Zmluvy medzinárodným prvkom**
     1. Ustanovenia tohto bodu 1.3. sa na úpravu práv a povinností zmluvných strán vzťahujú iba za predpokladu, že ide o Zmluvu s medzinárodným prvkom. Na účely tejto prílohy sa za Zmluvu s medzinárodným prvkom považuje Zmluva, v ktorej na strane Predávajúceho vystupuje zahraničný subjekt.
     2. Zahraničným subjektom sa na účely tejto prílohy rozumie fyzická osoba alebo právnická osoba, alebo iný útvar s právnou subjektivitou, ktorý má bydlisko alebo sídlo mimo územia SR.
     3. Zmluvné strany postupujú pri vysporiadaní svojich daňových povinností zo Zmluvy s medzinárodným prvkom podľa platných právnych predpisov štátu, v ktorom sú rezidentmi a v súlade s platnými medzinárodnými právnymi normami s vylúčením možnosti prevzatia daňovej povinnosti za obchodného partnera.
     4. Zahraničný subjekt predloží Kupujúcemu na vyžiadanie kópiu potvrdenia daňového (finančného) úradu o daňovom domicile (rezidencii).
     5. Zahraničný subjekt predloží Kupujúcemu k  podpisu Zmluvy čestné prehlásenie o tom, či má alebo nemá na území Slovenskej republiky stálu prevádzkareň v zmysle Právnych predpisov , resp. medzinárodnej zmluvy, ako aj prehlásenie, či má na území SR prevádzkareň v zmysle zákona o DPH platného v SR. V prípade, že zahraničný subjekt má na území SR stálu prevádzkareň, resp. prevádzkareň pre účely DPH, súčasťou čestného prehlásenia bude aj informácia, či sa predmet Zmluvy bude realizovať prostredníctvom tejto prevádzkarne. Ak zahraničnému subjektu vznikne na území SR stála prevádzkareň po podpise Zmluvy, je povinný o tejto skutočnosti bezodkladne informovať Kupujúceho.
     6. V prípade, že zahraničný subjekt je rezidentom členského štátu EÚ alebo daňovníkom štátu tvoriaceho Európsky hospodársky priestor a má na území SR stálu prevádzkareň, predloží Kupujúcemu Prehlásenie, že podlieha zdaneniu na území tohto členského štátu EÚ z príjmov zo zdroja na území, ako aj mimo územia tohto členského štátu EÚ, pričom zahraničný subjekt nie je považovaný na území SR za daňovníka s neobmedzenou daňovou povinnosťou.
     7. V prípade, že zahraničný subjekt nie je rezidentom členského štátu EÚ alebo daňovníkom štátu tvoriaceho Európsky hospodársky priestor a má na území SR stálu prevádzkareň, predloží Kupujúcemu úradne overenú kópiu rozhodnutia o registrácii za platiteľa dane z príjmov na území SR, ako aj právoplatného rozhodnutia príslušného správcu dane o tom, že platí preddavky na daň podľa zákona o dani z príjmov (platného v SR). Kupujúci až na základe predloženia vyššie uvedených dokladov nezrazí sumu na zabezpečenie dane, prípadne bude postupovať podľa toho, ako bude uvedené v rozhodnutí príslušného správcu dane.
     8. V prípade, ak má zahraničný subjekt na území SR stálu prevádzkareň a nepredloží rozhodnutie príslušného správcu dane o platení preddavkov na daň z príjmov podľa predchádzajúceho bodu, Kupujúci zrazí z platieb sumu na zabezpečenie dane za plnenia podľa Zmluvy v súlade so zákonom o dani z príjmov (platným v SR), resp. v súlade s medzinárodnou zmluvou, ktorá má prednosť pred týmto zákonom, v deň úhrady. Ak zahraničný subjekt platí preddavky na daň z príjmov, avšak príslušný správca dane rozhodol vo veci zrážania preddavkov na zabezpečenie dane inak, bude Kupujúci postupovať podľa tohto rozhodnutia.
     9. V prípade, že zahraničný subjekt je na území SR registrovaným platiteľom DPH alebo má na území SR prevádzkareň pre účely DPH, pričom táto prevádzkareň je platiteľom DPH a predmet Zmluvy bude realizovať prostredníctvom svojej prevádzkarne, resp. pod IČ DPH prideleným v SR, predloží Kupujúcemu k  podpisu Zmluvy aj kópiu rozhodnutia o registrácii za platiteľa DPH. V prípade, že zahraničný subjekt je registrovaným platiteľom DPH v  inom štáte a predmet tejto Zmluvy bude vykonávať ako platiteľ DPH registrovaný k DPH  v inom štáte (príslušný štát mu pridelil IČ DPH), je rovnako povinný preukázať Kupujúcemu registráciu za platiteľa DPH v krajine, ktorá ho za platiteľa k DPH zaregistrovala (ktorá mu pridelila IČ DPH, pod ktorým vykonáva predmet tejto Zmluvy).
     10. Ak zahraničnému subjektu po podpise tejto Zmluvy vznikne na území SR stála prevádzkareň, pričom o tejto skutočnosti neinformuje Kupujúceho v súlade s touto Zmluvou, zahraničný subjekt sa zaväzuje kompenzovať Kupujúcemu zabezpečenie dane, pokuty a úroky, ktoré môžu Kupujúcemu vzniknúť v dôsledku nezrazenia preddavku na zabezpečenie dane, kde takéto nezrazenie vyplynulo z porušenia oznamovacej alebo inej povinnosti zahraničného subjektu voči Kupujúcemu, Kupujúci môže požadovať vyššie uvedenú kompenzáciu najskôr v deň doručenia rozhodnutia vydaného príslušným daňovým úradom adresovaného Kupujúcemu.
     11. Ak z akéhokoľvek dôvodu správca dane vráti Predávajúcemu zrazený a odvedený preddavok na zabezpečenie dane prostredníctvom platiteľa dane, t.j. prostredníctvom Kupujúceho, bude táto suma dane poukázaná na účet zahraničného subjektu vo výške a v mene uvedenej v rozhodnutí príslušného správcu dane, maximálne však do výšky zrazenej dane v cudzej mene.
     12. Kupujúci sa zaväzuje, že na vyžiadanie zahraničnému subjektu predloží všetky potrebné podklady pre riadne vysporiadanie jeho daňových povinností.
     13. Predávajúci si je vedomý povinnosti Kupujúceho oznámiť miestne príslušnému správcovi dane uzatvorenie zmluvy s daňovníkom s bydliskom alebo sídlom v zahraničí, na základe ktorej môže daňovníkovi so sídlom alebo bydliskom v zahraničí vzniknúť na území SR stála prevádzkareň alebo daňová povinnosť zamestnancov alebo osôb pre neho pracujúcich na území SR.
  4. **Náležitosti faktúry**
     1. Predávajúci je oprávnený doručovať Objednávateľovi faktúry aj v elektronickej forme, týmto nie je dotknuté oprávnenie Kupujúceho požadovať od Predávajúceho faktúry v listinnej forme.
     2. Okrem náležitostí v zmysle Právnych predpisov musí faktúra obsahovať:
  + označenie, že ide o faktúru;
  + IČO a bankové spojenie oboch zmluvných strán vo forme ABO, IBAN a BIC /SWIFT/;
  + číslo Objednávky Objednávateľa;
  + odpočet uhradených záloh (v prípade existencie záloh);
  + sumu celkom k úhrade v mene, v ktorej sa bude uhrádzať;
  + osobitné vyčíslenie časti Kúpnej ceny zodpovedajúcej nákladom na prípravu pracovníkov pre použitie Tovaru, ak sa takáto príprava na základe Zmluvy vykonáva.
    1. Faktúra ďalej môže obsahovať:
  + číslo Zmluvy;
  + odtlačok pečiatky vystavovateľa faktúry;
  + miesto plnenia;
  + konštantný symbol;
  + dohodnutú formu úhrady;
  + meno, podpis a telefonické / e-mailové spojenie zodpovedného pracovníka vystavovateľa faktúry;
  + deň splatnosti faktúry (lehota splatnosti faktúry sa počíta od doručenia faktúry).